b'\n_START_ARTICLE_\nK\xc3\xa4rki (geometria)\n_START_PARAGRAPH_\nK\xc3\xa4rki on geometriassa ja avaruusgeometriassa tietynlainen piste, jollainen on monikulmion sivun tai avaruuskappaleen s\xc3\xa4rm\xc3\xa4n molemmissa p\xc3\xa4iss\xc3\xa4 tai monikulmaisen tahkon jokaisessa kulmassa.\n_START_SECTION_\nKulman k\xc3\xa4rki\n_START_PARAGRAPH_\nKulma syntyy, kun kaksi puolisuoraa tai janaa leikkaavat yhteisess\xc3\xa4 pisteess\xc3\xa4 ja suorien v\xc3\xa4liin j\xc3\xa4\xc3\xa4 kiilamainen alue. T\xc3\xa4t\xc3\xa4 kutsutaan kulmaksi, jonka k\xc3\xa4rki on mainittu leikkauspiste.\n_START_SECTION_\nMonikulmion k\xc3\xa4rki\n_START_PARAGRAPH_\nMonikulmio syntyy kaksiulotteisessa tasossa, kun kolme tai useampi jana yhdistet\xc3\xa4\xc3\xa4n p\xc3\xa4\xc3\xa4tepisteist\xc3\xa4\xc3\xa4n toisiinsa ketjuksi ja \xc3\xa4\xc3\xa4rimm\xc3\xa4isten janojen vapaat p\xc3\xa4\xc3\xa4tepisteet yhdistet\xc3\xa4\xc3\xa4n. Jokaisen janan p\xc3\xa4\xc3\xa4tepiste on t\xc3\xa4ll\xc3\xb6in monikulmion k\xc3\xa4rki.\n_START_SECTION_\nMonitahokkaan k\xc3\xa4rki\n_START_PARAGRAPH_\nMonitahokas syntyy kolmiulotteisessa avaruudessa, kun nelj\xc3\xa4 tai useampi erisuuntainen taso leikkaa toisensa. Jokainen taso toimii monitahokkaan tahkona. Tasojen leikkauskuvioina syntyy joukko suoria, joita kutsutaan s\xc3\xa4rmiksi. S\xc3\xa4rm\xc3\xa4t leikkaavat toisensa pisteiss\xc3\xa4, joita kutsutaan monitahokkaan k\xc3\xa4rjiksi.'